Tusse Chiza

Tousin «Tusse» Chiza (født 1. januar 2002 i Den demokratiske republikken Kongo), kjent under kallenavnet Tusse, er en svensk-kongolesisk sanger. Han slo gjennom musikalsk da han vant svenske Idol i 2019, og han vant Melodifestivalen 2021 med låten «Voices». Som følge av seieren representerte han Sverige i Eurovision Song Contest 2021 i Rotterdam i Nederland, der han endte på fjortende plass.

Bakgrunn 
Chiza ble født i Den demokratiske republikken Kongo, og da han var barn, flyktet familien på grunn av urolighetene i landet. Under flukten kom han bort fra foreldrene, og endte opp alene i Sverige i 2010 som åtteåring. Han bodde de første årene i Nora og Västerås, før han i 2015 flyttet til en fosterfamilie i Kullsbjörken utenfor Leksand i Dalarna.

Chiza deltok i talentkonkurransen Talang 2018, der han nådde semifinale-rundene. Året etter meldte han seg på svenske Idol på TV4 og gikk videre til sluttaudition. Han avanserte videre til topp 12 og vant til slutt finalen 29. november 2019.

Etter seieren utga han singelen «Rain» for nedlastning på Itunes Store. Måneden før hadde han også gitt ut sin egen versjon av Whitney Houstons låt «How Will I Know» som han fremførte under Idol. 10. april 2020 ga han ut sin første singel etter Idol, «Innan du går». Dette var også hans første låt på svensk.

Eurovision Song Contest 
Høsten 2020 ble han kunngjort som en av deltakerne til Melodifestivalen 2021, og 3. desember ble det offentliggjort at han skulle delta med låten «Voices», skrevet av Joy og Linnea Deb, Jimmy «Joker» Thörnfeldt og Anderz Wrethov. Han deltok i delfinale 3 og kvalifiserte seg direkte til finalen 13. mars 2021. Han var storfavoritt til å vinne konkurransen. I finalen innfridde han favorittstempelet og vant med god margin. Han fikk dermed representere Sverige i Eurovision Song Contest 2021 i Rotterdam i Nederland.

Chiza deltok i semifinale 1 i Eurovision Song Contest i Rotterdam Ahoy tirsdag 18. mai 2021. Der ble han nummer syv, og Sverige kvalifiserte seg dermed til finalen lørdag 22. mai. I finalen ble han nummer 14 av 26, Sveriges svakeste resultat siden 2013.

Diskografi

Singler

Referanser

Eksterne lenker 
 
 
 
 

Svenske sangere
Deltakere i Melodifestivalen
Deltakere i Eurovision Song Contest 2021